**Sjekkliste for bruk av honorartakster NAV**

**Sjekkliste for spesialisterklæringer/bruk av L120 takst**

* Erklæringen må være skrevet av spesialist i psykologi/psykiatri evt. lis-lege eller psykolog med involvering og kontrasignatur fra spesialist
* Det foreligger skriftlig anmodning fra NAV om spesialisterklæring der bruk av takst L120 spesifiseres
* Spesialisterklæring må ikke skrives på L40-blankett- «legeerklæring ved arbeidsuførhet»- men skrives på vanlig brev i journal
* Høgskoleutdannet helsefaglig personell kan ikke signere eller med-signere, da de ikke skal ta del i utformingen av spesialisterklæringer
* Erklæringen må samsvare på punktene som er forventet i anmodning fra NAV

**Sjekkliste for NAV legeerklæring takst L40**

* Kan bare skrives av lege/psykiater/psykologspesialist, med mindre NAV særskilt etterspør at den skrives av psykolog eller fysioterapeut
* Foreligger brev fra NAV med anmodning om legeerklæring ved arbeidsuførhet og takst L40 (legeerklæring ved arbeidsuførhet-blankett)

**Kommentar til Vedlegg 1 til § 21-4. (L-takster)**

**L40: Legeerklæring ved arbeidsuførhet (804,-)**  
Taksten benyttes ved utfylling av Blankett NAV 08-07.08 «Legeerklæring ved arbeidsuførhet».  
Det er NAV som vurderer behovet for, og etterspør, erklæringen.  
For å få rett til å utløse taksten må NAV ha bedt særskilt om at det skrives en «Legeerklæring ved arbeidsuførhet». Med særskilt menes: Skriftlig henvendelse fra NAV, hvor det uttrykkelig blir bedt om «Legeerklæring ved arbeidsuførhet», samt at det opplyses om at erklæringen vil bli honorert med takst L40. Det er altså ikke tilstrekkelig med muntlig henvisning fra NAV, eller at pasienten selv ber om erklæring på vegne av NAV.  
Blankett NAV 08-07.08 «Legeerklæring ved arbeidsuførhet» kan også skrives av psykolog, fysioterapeut, manuellterapeut og kiropraktor, dersom NAV særskilt etterspør dette.  
Dersom NAV ber spesialist om «Legeerklæring ved arbeidsuførhet» (Blankett NAV 08-07.08) skal takst L40 benyttes.

**L120 Spesialisterklæring, for de 2 første timer (2389,-)**  
Taksten kan benyttes når det er behov for at spesialist avgir erklæring. Taksten er forbeholdt spesialistpraksis (legespesialister og psykologspesialister). Lege som er spesialist i allmennmedisin eller samfunnsmedisin og psykolog som er spesialist i organisajonspsykologi kan ikke utløse taksten.  
Taksten kan ikke utløses av annen yrkesgruppe med kontrasignering fra spesialist.  
For å få rett til å utløse taksten må NAV ha bedt særskilt om at det skrives en spesialisterklæring. Med særskilt menes: Skriftlig henvendelse fra NAV, hvor det uttrykkelig blir bedt om «spesialisterklæring», samt at det opplyses om at erklæringen vil bli honorert med takst L120. Det er altså ikke tilstrekkelig med muntlig henvisning fra NAV, eller at pasienten selv ber om spesialisterklæring på vegne av NAV. Dersom vedkommende spesialist likevel velger å skrive spesialisterklæring i slike tilfeller, kan det ikke ytes godtgjørelse.

**Taksten omfatter** vanlig undersøkelse, porto og skrivehjelp og kan ikke kombineres med konsultasjonstakst eller andre prosedyretakster/særtakster. Ved behov for særskilte undersøkelser i tilknytning til erklæringen skal det benyttes takst L120 + L30 for den totale tidsbruken medgått til undersøkelse, vurdering og skriving av erklæring. Dersom pasienten i tillegg mottar behandling hos vedkommende spesialist skal det ikke benyttes L-takst for behandling, eller for tid medgått til behandling. Behandling dekkes etter egne særtakster fastsatt av HELFO. Omkostninger til fakturering/fakturagebyr dekkes ikke.

**L30: Spesialisterklæring, tidstakst (30 min) (597,-)**  
Taksten benyttes ved skriving av spesialisterklæring (jf. L120), for hver påbegynte halvtime utover 2 timer. Taksten kan altså kun benyttes hvis spesialisten bruker mer enn 2 timer på spesialisterklæringen. Spesialisten må på anmodning kunne dokumentere og sannsynliggjøre tidsbruken. Taksten må alltid brukes i tilknytning til takst L120. Taksten kan ikke brukes alene.  
Se takst L120 for nærmere beskrivelse av hvem som kan kreve L30.

Kilde:

